CELEX: 32019R1974
Language: fi
Date: 2019-05-17 00:00:00
Title: Komission delegoitu asetus (EU) 2019/1974, annettu 17 päivänä toukokuuta 2019, Euroopan parlamentin ja neuvoston asetuksen (EU) N:o 1295/2013 täydentämisestä vahvistamalla täydentäviä laadullisia ja määrällisiä tulosindikaattoreita

29.11.2019   
               
               
                  FI
               
               
                  Euroopan unionin virallinen lehti
               
               
                  L 308/1
               
            
         KOMISSION DELEGOITU ASETUS (EU) 2019/1974,
         annettu 17 päivänä toukokuuta 2019,
         Euroopan parlamentin ja neuvoston asetuksen (EU) N:o 1295/2013 täydentämisestä vahvistamalla täydentäviä laadullisia ja määrällisiä tulosindikaattoreita
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Luova Eurooppa -ohjelman (2014–2020) perustamisesta ja päätösten N:o 1718/2006/EY, N:o 1855/2006/EY ja N:o 1041/2009/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1295/2013 (1) ja erityisesti sen 20 artiklan,
         sekä katsoo seuraavaa:
         
                     (1)
                  
                  
                     Asetuksessa (EU) N:o 1295/2013, jolla perustettiin Luova Eurooppa -ohjelma, jäljempänä ’ohjelma’, on erityisiä säännöksiä ohjelman seurannasta samoin kuin luettelo sen tulosten mittaamisessa käytettävistä indikaattoreista. Nykyisten puitteiden puutteet ovat kuitenkin haitanneet ohjelman asianmukaista seurantaa.
                  
               
                     (2)
                  
                  
                     Asetuksen (EU) N:o 1295/2013 3 ja 4 artiklassa lueteltuja yleisiä ja erityistavoitteita sovelletaan yhdenmukaisesti kumpaankin alaohjelmaan ja monialaiseen toimintalinjaan, mutta 9 artiklassa tarkoitetut Media-alaohjelman seitsemän painopistettä ja 12 artiklassa tarkoitetut Kulttuurin alaohjelman kuusi painopistettä ovat erityistavoitteiden kanssa päällekkäiset. Jotkin painopisteet liittyvät ohjelman tavoitteisiin, kun taas toiset liittyvät alaohjelmien tai toimien tavoitteisiin. Tämän vuoksi tuotoksia ei voida suoraan yhdistää väli- ja lopputuloksiin.
                  
               
                     (3)
                  
                  
                     Ohjelman edistymistä ja tuloksellisuutta suhteessa esitettyihin tavoitteisiin ei myöskään voida kattavasti seurata asetuksen (EU) N:o 1295/2013 18 artiklan 1 kohdassa tarkoitettujen indikaattorien avulla. Nykyisin on käytössä tuotos- ja tulosindikaattoreita, mutta vain muutamia indikaattoreita voidaan pitää vaikutusindikaattoreina. On myös todettava, että käytössä on joukko indikaattoreita, joilla arvioidaan markkinoiden yleisiä tuloksia mutta joiden avulla ei voida mitata ohjelman tuloksia.
                  
               
                     (4)
                  
                  
                     Ohjelman tulosten seurantaa on tarkistettava perusteellisesti siten, että otetaan käyttöön täydentäviä laadullisia ja määrällisiä indikaattoreita. Komissio kehitti ohjelman ulkopuolisen väliarvioinnin kuluessa uusia ohjelmaindikaattoreita ohjelman täytäntöönpanosta tähän mennessä saatujen kokemusten perusteella.
                  
               
                     (5)
                  
                  
                     Ehdotettujen indikaattorien olisi muodostettava puitteet, joilla mitataan sitä, miten ohjelmassa edistytään tavoitteiden saavuttamisessa. Uusia indikaattoreita olisi käytettävä sekä ohjelman säännölliseen seurantaan että sen loppuarviointiin asetuksen (EU) N:o 1295/2013 18 artiklan 5 kohdan mukaisesti.
                  
               
                     (6)
                  
                  
                     Ohjelman tuloksia olisi mitattava ohjelman tasolla, alaohjelmien tasolla sekä sen yksittäisen toimenpiteen tasolla, jota varten ehdotetut uudet indikaattorit on suunniteltu. Näin pitäisi saada hyödyllistä tietoa ohjelmaan kuuluvista kulttuuri- ja luovista aloista samoin kuin kulttuuri- ja audiovisuaalialoista suhteessa alaohjelmiin. Toimenpiteisiin perustuvien indikaattorien olisi sitä vastoin tarjottava tietoa yksittäisten alaohjelmien toimenpiteiden täytäntöönpanosta,
                  
               ON HYVÄKSYNYT TÄMÄN ASETUKSEN:
         
            1 artikla
            
               1.   Asetuksen (EU) N:o 1295/2013 18 artiklan 1 kohdan a alakohdassa tarkoitettujen yleisiin tavoitteisiin liittyvien indikaattorien lisäksi sovelletaan myös seuraavia tulosindikaattoreita:
               
                           a)
                        
                        
                           ohjelman kulttuurialoilla ja luovilla aloilla luomien työpaikkojen lukumäärä;
                        
                     
                           b)
                        
                        
                           kulttuurialan ja luovien alojen rahoitus, jota ohjelman vipuvaikutuksen ansiosta on myönnetty rahoitetuille hankkeille;
                        
                     
                           c)
                        
                        
                           ohjelman ansiosta luotuihin eurooppalaisiin kulttuurialan ja luovien toimialojen teoksiin, mahdollisuuksien mukaan myös muista kuin omasta maastaan peräisin oleviin teoksiin, tutustuvien henkilöiden lukumäärä;
                        
                     
                           d)
                        
                        
                           niiden audiovisuaalialan yritysten lukumäärä ja osuus, jotka ilmoittavat markkina-asemansa parantuneen Media-alaohjelman tuen ansiosta.
                        
                     
            
               2.   Asetuksen (EU) N:o 1295/2013 18 artiklan 1 kohdan b alakohdassa tarkoitettujen erityistavoitteisiin liittyvien indikaattorien lisäksi sovelletaan myös seuraavia tulosindikaattoreita:
               
                           a)
                        
                        
                           ohjelman tuella luotujen rajatylittävien kumppanuuksien lukumäärä ja laajuus, mukaan luettuna tuensaajaorganisaatioiden alkuperämaa;
                        
                     
                           b)
                        
                        
                           Kulttuurin alaohjelman tuella rajatylittävästi järjestettyjen kulttuuri- ja luovien toimien lukumäärä;
                        
                     
                           c)
                        
                        
                           niiden ohjelmasta tuettuihin oppimiskokemuksiin ja koulutustoimiin osallistuvien lukumäärä, jotka ovat parantaneet osaamistaan ja lisänneet työllistyvyyttään (mukaan luettuna naisten osuus);
                        
                     
                           d)
                        
                        
                           laadullinen näyttö ohjelman tukeen perustuvista menestystarinoista taiteellisen, yritystoimintaan liittyvän ja teknologisen innovoinnin alalla;
                        
                     
                           e)
                        
                        
                           luettelo Media-alaohjelmasta tuetuille audiovisuaalisille teoksille myönnetyistä palkinnoista ja ehdokkuuksista tärkeimmillä suurilla kansainvälisillä festivaaleilla ja kansallisissa akatemioissa (mukaan luettuina Berliinin ja Cannesin elokuvajuhlat, Oscar-palkinnot ja eurooppalaiset elokuvapalkinnot).
                        
                     
            
               3.   Asetuksen (EU) N:o 1295/2013 18 artiklan 1 kohdan c alakohdassa tarkoitettujen erityistavoitteisiin liittyvien indikaattorien lisäksi sovelletaan myös seuraavia tulosindikaattoreita:
               
                           a)
                        
                        
                           muista jäsenvaltioista tulevien, unionissa ohjelman tuella levitettyjen elokuvien katsojamäärät jäsenvaltioissa;
                        
                     
                           b)
                        
                        
                           muista jäsenvaltioista tulevien elokuvien osuus katsojamääristä jäsenvaltioissa;
                        
                     
                           c)
                        
                        
                           ohjelmasta tuettujen unionin audiovisuaalisten teosten prosenttiosuus elokuvateattereissa ja digitaalisilla levityskanavilla;
                        
                     
                           d)
                        
                        
                           niiden muiden kuin kotimaisten alueiden keskimääräinen lukumäärä, joilla tuettuja nimikkeitä tai elokuvia ja televisioteoksia on levitetty;
                        
                     
                           e)
                        
                        
                           ohjelman tuella kehitettyjen ja luotujen yhteistuotantojen lukumäärä, mukaan luettuna eri kumppaneiden kanssa toteutettujen yhteistuotantojen osuus;
                        
                     
                           f)
                        
                        
                           Media-alaohjelmasta tuettujen, naisten ohjaamien tai kirjoittamien audiovisuaalisten teosten osuus.
                        
                     
            
               4.   Asetuksen (EU) N:o 1295/2013 18 artiklan 1 kohdan d alakohdassa tarkoitettujen erityistavoitteisiin liittyvien indikaattorien lisäksi sovelletaan myös seuraavia tulosindikaattoreita:
               
                           a)
                        
                        
                           niiden taiteilijoiden sekä kulttuurialan ja luovien alojen ammattilaisten sekä yleisön määrä, jotka on suoraan ja välillisesti tavoitettu Kulttuurin alaohjelmasta tuetuilla hankkeilla;
                        
                     
                           b)
                        
                        
                           tuettujen hankkeiden sellaisten osanottajien lukumäärä, jotka ilmoittavat uusista tai paremmista markkina- tai ammatillisista mahdollisuuksista;
                        
                     
                           c)
                        
                        
                           sellaisten ohjelmasta tuettujen hankkeiden lukumäärä, jotka on suunnattu muita heikommassa asemassa oleville ryhmille, kuten maahanmuuttajataustaisille, vammaisille henkilöille ja työttömille, erityisesti työttömille nuorille;
                        
                     
                           d)
                        
                        
                           hankkeisiin osallistuvien organisaatioiden koko (mikro, pieni, keskikokoinen ja suuri) (vuosittainen henkilöstömäärä ja vuosittainen liikevaihto tai vuositase);
                        
                     
                           e)
                        
                        
                           Kulttuurin alaohjelmasta tuettujen pienten ja suurimittaisten yhteistyöhankkeiden lukumäärä ja suhteellinen osuus;
                        
                     
                           f)
                        
                        
                           niiden taiteilijoiden ja kulttuurialan ja luovien alojen ammattilaisten lukumäärä, jotka liikkuvat maantieteellisesti kansallisten rajojen yli Kulttuurin alaohjelman tuen ansiosta, alkuperämaan ja sukupuolen mukaan;
                        
                     
                           g)
                        
                        
                           ohjelman tuella vuosittain toteutettujen kirjallisuuden käännösten lukumäärä;
                        
                     
                           h)
                        
                        
                           vähemmän käytetyistä kielistä ohjelman tuella tehtyjen käännösten lukumäärä ja prosenttiosuus;
                        
                     
                           i)
                        
                        
                           ohjelman tuella tuotettujen kirjojen lukumäärä.
                        
                     
         
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 17 päivänä toukokuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 347, 20.12.2013, s. 221.